
Bohumilá žiarlivosť, Bohumilé lakomstvo, Bohumilý hnev...
==========================
V rozprávkach sú draci lakomí. Milujú zlato, spia na hromadách nakradnutého zlata, sú žiarliví na každú jednu mincu, každý jeden drahý kamienok, každú tretku a s hnevom a ohňom odpovedajú na pokus každého dobrodruha alebo zlodeja - spomínate na Bilba Pytlíka z Hobita, že? - ktorý by sa im pokúsil niečo z toho vziať. 
Lakomstvo. Hnev. Žiarlivosť. Nie sú toto všetko hriechy?
A tu čítame, že Boh sa raz tu, raz tam hnevá a nie hocijako, ale priam vzplanie hnevom, strašným a spaľujúcim! A inde o Sebe opakovane hovorí, že je Boh žiarlivý. Je Boh hriešnik? Alebo nie? Ako to je?
Príde na to, na čo ste lakomí, na čo ste žiarliví, kvôli čomu a prečo sa hneváte! 
Lebo vo svojej podstate lakomstvo je dobré - uchováva totiž to, čo je cenné. Aj žiarlivosť je dobrá - lebo chráni to, čo je vzácne a cenné. A dobrý je aj hnev - veď tak, ako túžba smeruje a prahne po tom, čo je dobré a cenné, hnev sa stavia so všetkou silou a rozhodnosťou proti tomu, čo zlé a nebezpečné, obzvlášť ak je to hnev chladný, hlboký, nielen nejaké vzplanutie emócií. 
Ako už isto tušíte, pes je zakopaný v otázke: Čo je dobro? Čo je tým pokladom, ktorý si lakomo strážime, na ktorý sme žiarliví a na ohrozenie ktorého reagujeme vskutku dračím hnevom?
Hriech, pripomeňme si, znamená žiť bez Boha. Ako siroty. A ako siroty zažívame dva nové pocity, ktoré v Božom svete neexistujú: nedostatok a neistotu. 
Nedostatok v nás vyvoláva žiadostivosť po pozemských veciach, ktorými sa snažíme nahradiť Boha a zaplniť onú "existeciálnu prázdnotu", ktorá v nás po vyhnaní Boha ostala. 
A neistota v nás vyvoláva strach a obavy, že o to prídeme, alebo nám to niekto vyfúkne, pripraví nás o to - a my ostaneme prázdni, "hladní a smädní", nenaplnení, zúfalí, porazení, okradnutí. 
V tomto stave hriechu sa stávame "človek človeku vlkom" a nepriateľom (či, ako to dnes povieme tak krajšie, súperom, konkurentom). Lakomstvo potom znamená privlastniť si čo najviac vecí tohto sveta, aby slúžili nám a aby sme v nich nachádzali uspokojenie a náhradu za Boha. Žiarlivosť znamená chrániť si ich pred všetkými a pred každým. A hnev znamená postaviť sa každému, kto by nám ich chcel vziať a pomstiť sa každému, komu sa azda niečo tak trúfalé podarí. A tak hriech - čiže život bez Boha ovládaný sebeckou žiadostivosťou a sebeckým strachom (alebo pýchou, ako sa tomu hovorí), robí aj z lakomstva, žiarlivosti a hnevu zlo, hriech. 
Ako je to u Boha? 
Boh je lakomý, hovorí: "Ja som Jahve, to je moje meno a svoju slávu inému nedám, ani svoju chválu modlám" (Iz 42, 8 ). Prečo? Dôvod vysvetľuje Ježiš, keď v modlitbe k Otcovi hovorí: "Slávu, ktoré si dal mne, ja som dal im, aby boli jedno, ako sme my jedno - ja v nich a ty vo mne" (Jn 17, 22-23). Ako by mohol Boh dať a podeliť sa so svojou Slávou, čiže svojim Božstvom a zbožštiť, osláviť človeka, keby ju už nemal, keby ju niekde stratil alebo opustil? A tak stráži svoju vlastnú Slávu, lakomo a žiarlivo - aby ju mohol dať ako Dar nesmiernej ceny tým, ktorých miluje, anjelom a nám ľuďom, svojim synom a dcéram - z lásky. Láska je ten dôvod a oná robí Božie lakomstvo svätým a dobrým. 
Boh je aj žiarlivý. Hovorí: "Ja som Pán, tvoj Boh, ktorý ťa vyviedol z egyptskej krajiny, z domu otroctva. Nebudeš mať iných bohov okrem mňa! Neurobíš si modlu, ani nijakú podobu toho, čo je hore na nebi, dolu na zemi alebo vo vode pod zemou! Nebudeš sa im klaňať, ani ich uctievať! Lebo ja, Pán, tvoj Boh, som žiarlivý Boh!" (Ex 20, 2-5). Kvôli čomu je žiarlivý? Kvôli sebe? Nie. Kvôli Izraelu. Pretože ak by Izrael odpadol od Neho, opustil Ho - a teda sa vrátil k hriechu - bol by to koniec. Zahynul by. Žiarli na všetko, čo by mohlo Izraelu ublížiť. Preto aj v dnešnom texte opakuje: "Chráň sa uzavrieť zmluvu s obyvateľmi krajiny, do ktorej vojdeš, aby ti uprostred teba neboli na skazu. Ale pováľaj ich oltáre, porozbíjaj ich modly a vyrúbaj ich posvätné stromy (ašery), lebo sa nesmieš klaňať cudzím bohom. Veď Pánovo meno je Žiarlivý, on je žiarlivý Boh. Nesmieš uzavrieť zmluvu s obyvateľmi krajiny, lebo keď sa budú vláčiť za svojimi bohmi a keď budú obetovať svojim bohom, zavolali by aj teba a jedol by si z ich obetí. Ani neber ich dcéry svojim synom za ženy, lebo keď sa ich dcéry budú vláčiť za svojimi bohmi, zviedli by aj tvojich synov a aj ty by si sa vláčil za ich bohmi." (Ex 34, 12-16). Je žiarlivý na dobro a spásu ľudu, ktorý si vyvolil. Láska je dôvod Jeho žiarlivosti a ona robí túto Božiu žiarlivosť lásky svätou a dobrou. 
A Boh sa aj hnevá, veru, vzplanie aj hnevom, vskutku veľkým! Len počujme: "Pán povedal Mojžišovi: "Videl som, čo je to za ľud. Pozri, je to ľud nepoddajnej šije! Teraz ma nechaj, nech zahorí môj hnev proti nim a vyhubím ich! Teba však urobím veľkým národom."" (Ex 32, 9-10). Je tu totiž niečo väčšie, ako Izrael - a tým je spása sveta skrze Božieho Syna. Izrael je vyvolený, milovaný - ale je súčasne nástrojom tejto ešte väčšej lásky a ešte väčšieho zámeru Boha. Ak by sa Izrael mal stať prekážkou tejto lásky a spásy všetkých ľudí všetkých čias a všetkých národov - potom Boží hnev proti nemu vzplanie. Boh ho odstráni a vyvolí si iný, nový nástroj tohto Diela. Aj tu - Jeho hnev nie je motivovaný ani sebectvom, ani nenávisťou k Izraelu. Je motivovaný láskou k ľuďom, túžbou po ich spáse a záchrane. Je to dobrý a svätý hnev, ako takémuto hnevu dakedy hovoríme, hnev ktorý sa stavia zlu a ktorý odstraňuje všetko, čo bráni láske a dobrú milovaných. Láska je dôvodom tohto Božieho hnevu a ona robí tento Boží hnev svätým a dobrým. 
A čo my?
Ak sme synovia Boha, potom našim pokladom je láska, svätosť, priateľstvo s Bohom. 
Potom by sme na tieto veci mali byť krajne lakomí - aby nikdy a nijako ničím sa nič z toho neumenšilo, ale naopak, stále rástlo. 
Potom by sme na tieto veci mali byť skutočne a hlboko žiarliví a bedlivo sledovať každého a všetko - jedno, či je to "anjel z neba" (Gal 1, 8 ), človek, Satan, svet, nejaká vec - dnes práve o týchto veciach hovorila Kniha: "suterén tvojho domu vyzdobený nadbytkom rôznych trofejí alebo športových plakiet; tvoja garáž vyčačkaná ako svätyňa pre tvoje auto; pozornosť tvojej obývačky nasmerovaná na najväčšiu obrazovku v tvojom dome namiesto toho, aby ste sa zamerali jeden na druhého..." - čo by nás mohlo priamo alebo záludne, viac či menej, ale predsa nejako od týchto vecí odviesť a umenšiť tak tento poklad, Poklad nadovšetko, ktorý sme našli a ktorý si nadovšetko strážime!
Potom by sme mali svätým a hrozným hnevom a smrteľnou nenávisťou reagovať na každé zlo a na čokoľvek, čo by sa nás pokúsilo obrať o lásku, o svätosť, o dobro, o milosrdenstvo voči ľuďom a odpustenie im a znovu nás zapriahnuť do otroctva sveta, znovu nás spútať strachom a žiadostivosťou, znova nás urobiť ľuďmi plnými zla, plnými nepriateľstva a nenávisti - ale už nie k diablovi a k hriechu a voči zlu, ale k ľuďom, voči ľuďom - a cez nich a či dokonca aj priamo i voči Bohu! Spomínate si na Katechizmus a jeho definíciu "vnútorného pokánia" (ktorá je podmienkou aj platnej, čiže fungujúcej a účinnej svätej spovede)? Hovorí sa tam, že vnútorné pokánie je neoddeliteľne spojené "s odporom ku zlým skutkom" (KKC 1431) - a čo iné tento "odpor" je, než nenávisť voči zlu, než práve takýto "svätý hnev", keď celým srdcom a všetkou silou odporujeme zlu a hriechu a túžime a rozhodujeme sa naskutku "zmeniť život s nádejou na Božie milosrdenstvo a s dôverou v pomoc Božej milosti" (KKC 1431)?
Vyvoľ si správny poklad. Ten Boží. A potom, ako onen chlap z podobenstva, ktorý keď našiel tento vzácny poklad, išiel a predal všetko čo mal, aby ho získal pre seba - obzri sa okolo seba! Čo všetko ťa o tento poklad oberá? Čo všetko kazí a špiní tvoju svätosť? Čo všetko umenšuje tvoju lásku? Podkopáva tvoju vieru? Zabíja v tebe úfnosť a nádej? Oberá ťa o Božiu radosť a Boží pokoj? "Láska nech je bez pretvárky. Nenáviďte zlo, lipnite k dobru." (Rim 12, 9), prikazuje Písmo, "nenáviďte aj ten odev poškvrnený telom [čiže hriechom a starým svetským človekom]" (Jud 1, 23)! "S bázňou a chvením pracujte na svojej spáse" (Flp 2, 12), lebo "váš protivník, diabol, obchádza ako revúci lev a hľadá, koho by zožral.  Vzoprite sa mu, pevní vo viere." (1 Pt 5, 8-9)! 
Buď ako Eliáš, ktorý - keď ho beznádej a útoky Zlého takmer úplne obrali o vieru a nádej, ale Boh sa ho dotkol a uzdravil ho, - volá: "Plný som horlivosti za Pána, Boha zástupov!" (1 Krľ 19, 10)! Amen!

LITURGICKÝ PROGRAM
	
	Čičava
	Komárany
	Merník

	Po
25.3.
	Zvestovanie našej Presvätej Vládkyni, Bohorodičke Márii, vždy Panne
Svätý a veľký pondelok
	Prikázaný sviatok
Myrovanie

	
	18.00 Veľká večiereň s liturgiou sv. Jána Zlatoústeho
*ZBP Ema, Marko s rod. (r.Dankovičová)
	16.00 Veľká večiereň s liturgiou sv. Jána Zlatoústeho
	17.00 Spoveď pred Veľkou nocou
18.00 liturgia

	Ut
26.3.
	Svätý a veľký utorok
Zakončenie sviatku Zvestovania; Zbor archanjela Gabriela

	
	
	16.15 spoveď
17.00 Liturgia VPD +Jozef, Helena, Štefan, Eva, Ján, Gita (r.Kosturová)
	

	St
27.3.
	Svätá a veľká streda
Prepodobná matka Matróna zo Solúna
	Zdržanlivosť od mäsa

	
	16.15 spoveď
17.00 Liturgia VPD +Ján, Mária, Irena (r.Ragančíková)
	
	

	Št 
28.3.
	Svätý a veľký štvrtok
Prepodobní otcovia Hilarión Nový a Štefan Divotvorca

	
	18.30 Strasti - utiereň veľkého piatku
	17.00 Strasti - utiereň veľkého piatku (o.Martin Simko)
	16.00 Veľká večiereň s liturgiou Bazila Veľkého

	Pi
29.3.
	Svätý a veľký piatok
Prikázaný sviatok
	Prísny pôst – zdržanlivosť od mäsa, mlieka, vajec s pôstom
Zbierka na Boží hrob

	
	 9.00 Krížová cesta obcou
16.30 Veľká večiereň s uložením plaščenice do hrobu
	15.00 Veľká večiereň s uložením plaščenice do hrobu (o.Martin Simko)
	15.00 Kráľovské hodinky a uloženie plaščenice do hrobu

	So
30.3.
	Svätá a veľká sobota

	
	17.00 Veľká večiereň s liturgiou Bazila Veľkého
	
	

	Ne
31.3.
	Svätá a veľká nedeľa Paschy – Svetlé Kristovo vzkriesenie 
ZMENA ČASU + 1 HODINA

	
	6.00 Utiereň vzkriesenia
7.00 Liturgia vzkriesenia *za farnosť 
Požehnanie jedál
15.00 Večiereň
	5.30 Vzkriesenie
6.00 Liturgia vzkriesenia a 
požehnanie jedál
(o.Martin Simko)
	9.00 Vzkriesenie s liturgiou a požehnanie jedál

	Po
1.4.
	Svetlý pondelok
	Prikázaný sviatok

	
	10.00 *za farnosť
Liturgia, myrovanie a obchod okolo chrámu
	8.00 *ZBP Miroslava, Jozef s rod. (r.Nábožná) 
Liturgia, myrovanie a obchod okolo chrámu
	8.00 Liturgia, myrovanie a obchod okolo chrámu (o.Martin Simko)

	Ut
2.4.
	Svetlý utorok
	Odporúčaný sviatok

	
	8.00
	
	

	St
3.4.
	Svetlá streda

	
	
	
	

	Št 
4.4.
	Svetlý štvrtok

	
	18.00 ZBP ruženec
	
	

	Pi
5.4. 
	Svetlý piatok
	Voľnica

	
	
	18.00
	

	So
6.4.
	Svetlá sobota

	
	
	
	

	Ne
7.4.
	Druhá nedeľa po Pasche – o Tomášovi 
	

	
	9.15 *za farnosť
	11.00 *ZBP Sebastián, Beáta (r.Ihnatová)
	7.30 


Úmysel modlitby: za mier na Ukrajine a vo svete.	 

V piatok a v sobotu bude možnosť adorácie pri hrobe. Bude potrebné sa zapísať do pripraveného zoznamu.

